laion/Wikipedia-Exotic huggingface dataset:
עמית בן שושן

עמית בן-שושן (נולד ב-23 במאי 1985) הוא כדורגלן עבר ישראלי ששיחק בעמדת החלוץ. בן שושן התחיל דרכו במחלקת הנוער של בית"ר ירושלים ובשנת 2004 עלה לקבוצת הבוגרים. את הופעת הבכורה שלו בליגת העל ערך במשחק מול הפועל באר שבע. בעונת 2005/2006, במסגרת גביע האינטרטוטו, כבש שלושער במשחק בסיבוב הראשון נגד סילקס, ושער אחד במשחק הגומלין. בסיבוב הבא הפסידה הקבוצה פעמיים לסלובן ליברץ הצ'כית, אך בן שושן כבש בכל משחק. בן שושן שיחק בבית"ר ירושלים עד שנת 2013, ועמה זכה בשתי אליפויות, שני גביעים וגביע הטוטו אחד. בשנת 2009 שודר בטלוויזיה קטע ממשחק בו נראה בן שושן משתתף בחגיגות הזכייה בגביע של בית"ר ירושלים, כשהוא שר ביחד עם האוהדים שיר הכולל תוכן גזעני, שכוון נגד ערביי ישראל, ובפרט נגד שחקן נבחרת ישראל סלים טועמה. בן שושן הביע חרטה עמוקה וצער על מעשיו, התנצל בפני טועמה, וקרא לאוהדי הכדורגל בישראל להתנגד לכל ביטוי של גזענות ואלימות. ב-10 ביולי 2013 חתם באנורתוסיס פמגוסטה, במדיה ערך 14 הופעות בליגת העל הקפריסאית, וכבש שער אחד. לקראת עונת 2014/2015 חזר בן שושן לישראל וחתם במכבי נתניה, העולה החדשה לליגת העל. את הופעת הבכורה שלו במכבי נתניה ערך בן שושן בהפסד 0–1 להפועל רעננה במסגרת גביע הטוטו. את שער הבכורה שלו במועדון כבש בתיקו 4–4 מול מכבי פתח תקווה במחזור השני של ליגת העל. בתום העונה סיים את דרכו במועדון. לאחר שפתח את עונת 2015/2016 ללא קבוצה, ב-27 באוקטובר 2015 חתם בקבוצת הפועל ירושלים מהליגה הלאומית, במדיה ערך שבע הופעות וכבש שער אחד. ב-15 בינואר 2016 ערך את משחקו האחרון בקריירה, מול הפועל רמת גן, ולאחר מכן פרש ממשחק פעיל. בן שושן היה חלק מהנבחרת הצעירה של ישראל שהעפילה לאליפות אירופה עד גיל 21 בשנת 2007, ובסך הכל לזכותו תשע הופעות ושער אחד במדי הנבחרת הצעירה. את הופעת הבכורה שלו בנבחרת ישראל ערך כשנכנס כמחליף במשחק הראשון של הנבחרת במסגרת מוקדמות יורו 2008, מול נבחרת אסטוניה. רשם בן שושן את משחקו הראשון כשעלה כמחליף מול נבחרת אסטוניה. במשחק השני פתח בהרכב מול נבחרת אנדורה, ובדקה ה-11 רשם את שערו הראשון במדי הנבחרת. במשחקה השלישי של הנבחרת בטורניר, מול נבחרת רוסיה, כבש בן שושן בדקות הסיום את שער השוויון במשחק שהסתיים בתיקו 1–1. בסך הכל עד שנת 2008 ערך בן שושן 12 הופעות בנבחרת, בהן כבש שני שערים. בית"ר ירושלים אליפות (2): 2006/2007, 2007/2008 גביע המדינה (2): 2007/2008, 2008/2009 גביע הטוטו: 2009/2010 בן שושן נשוי ואב לשלושה. כיום הוא מנהל חברת סקאוטינג. עמית בן שושן, באתר ההתאחדות לכדורגל בישראל עמית בן שושן, באתר Transfermarkt עמית בן שושן, באתר Soccerway עמית בן שושן, באתר WorldFootball.net עמית בן שושן, באתר National Football Teams עמית בן שושן, באתר FootballDatabase.eu פרופיל המאמן, באתר Transfermarkt נסגר התיק נגד שחקן בית"ר ירושלים שקרא קריאות גזעניות, בעיתון מקור ראשון, 3 בנובמבר 2010 מוטי פשכצקי, ‏לא עזב את הכדורגל: החיים החדשים של עמית בן שושן, באתר ערוץ הספורט, 5 בינואר 2024
לקחת את ידי בידך

"לקחת את ידי בידך" הוא שיר שכתב יענקל'ה רוטבליט והלחין מתי כספי. את השיר ביצעה במקור יהודית רביץ. השיר יצא לאור לראשונה בשנת 1979 באלבומה של יהודית רביץ, שנקרא "יהודית רביץ". השיר נכתב מנקודת מבטה של אישה השרה אל אהובה. מבקר המוזיקה יוסי חרסונסקי כתב שבשיר חווה הדוברת געגועים לרגע קסום ולתחושת האהבה שהרגישה בעבר כשאהובה נתן לה יד, אך שבין השורות עולה גם תחושת תוגה. במצעד העברי השנתי התשל"ט (1979) של רשת ג' הגיע השיר למקום השישי. במצעד השנתי של גלי צה"ל הגיע השיר למקום ה-20. השיר נכלל באלבום "צד ג' צד ד'" שהוציא מתי כספי ב-1987, ובו ביצועים לשירים שהלחין בעבר לאמנים אחרים. בעקבות השיר נטבע הביטוי "דברים שרואים משם לא רואים מכאן" שמשמעותו שינוי באופן השיפוט כלפי עניין מסוים עם שינוי נקודת המבט כלפיו. השימוש העיקרי בביטוי הוא בשדה השיח הפוליטי, והוא זכור בשל השימוש שעשה בו אריאל שרון בהסבירו את שינוי העמדות שהוביל להחלטה על ההתנתקות. מילות השיר באתר שירונט אקורדי השיר "לקחת את ידי בידך" באתר Tab4u אסף אשתר, לקחת את ידי בידך באתר פייסבוק, 29 באוקטובר 2013 יוסי חרסונסקי, יהודית רביץ: מיטב השירים מאורכב בארכיון האינטרנט מאתר יוסימיוזיק, ב-20 בספטמבר 2020. פורסם במקור ב-29 באפריל 2006
עמק בואו

עמק בואו (באנגלית: Bow Valley - מילולית: עמק הקשת) הוא עמק בהרי הרוקי הקנדיים, בפרובינציית אלברטה שבקנדה. בעמק זורם נהר בואו. שמו של העמק "בואו" מתייחס לקשתות (באנגלית: "בואו" = קשת) שעשו אנשי האומות הראשונות שגרו לגדותיו מהקנים שגדלו לחופי הנהר. אזור עמק הנהר מרהיב ביופיו, והוקמו מספר רב של פארקים. הפארק הפרובינציאלי עמק בואו (חלק ממערכת הפארקים של אזור קאנאנאסקיס) הוקם בעמק הנהר הזורם ממזרח להרי הרוקי הקנדיים. חלקו של הנהר הזורם ממערב לפארק הפרובינציאלי, דרך הרי הרוקי הקנדיים נמצא בשטח הפארק הלאומי באנף. שטח העמק שממזרח לפארק הפרובינציאלי, עד העיירה קנמור, מוגן במסגרת הפארק הפרובינציאלי המרכז הנורדי קנמור. מספר רב של אתרי נופש, מחנאות, ספורט אתגרי ופנאי מצויים בעמק. מספר רב של אגמים (הן אגמים קרחוניים, והן אגמים מלאכותיים) מצויים בעמק בואו: אגם בואו אגם הקטור אגמי ורמיליון אגם לואיז אגם גאפ אגם לאק דז אר אגם גואוסט עמק בואו באתר todocanada מידע על שימור בעלי חיים בעמק בואו האם ישובו הזאבים לעמק בואו? תצלומי עמק בואו מזג אוויר עדכני עבור עמק בואו אזורי הטבע המוגנים בעמק בואו
אוטיס ת'ורפ

אוטיס הנרי ת'ורפ (באנגלית: Otis Henry Thorpe; נולד ב-5 באוגוסט 1962) הוא כדורסלן עבר אמריקאי ששיחק בליגת ה-NBA בין השנים 1984–2001. בעונת 1992 נבחר להשתתף במשחק האולסטאר של ה-NBA, ובעונת 1994 זכה באליפות ה-NBA כשחקן יוסטון רוקטס. נודע כשחקן חזק ואתלטי שממעט להחמיץ משחקים וקולע באחוזים גבוהים מהשדה (54.6% בקריירה). במשך 17 עונותיו ב-NBA רשם ממוצעים של 14.0 נקודות, 8.2 ריבאונדים ו-2.2 אסיסטים למשחק. ת'ורפ נולד בעיר בוינטון ביץ' שבפלורידה, ולמד בתיכון בלייק וורת' הסמוכה. בין השנים 1980–1984 למד בפרובידנס קולג', וכשחקן קבוצת הכדורסל של המכללה קלע 14.4 נקודות והוריד 8.0 ריבאונדים בממוצע למשחק. ת'ורפ נלקח על ידי קנזס סיטי קינגס בבחירה התשיעית של דראפט ה-NBA לשנת 1984, הנחשב בעיני רבים לאחד הדראפטים האיכותיים אי פעם, לאחר שנבחרו בו בין היתר השחקנים מייקל ג'ורדן, האקים אולאג'ואן, צ'ארלס בארקלי וג'ון סטוקטון. בשתי עונותיו הראשונות עם הקינגס, במהלכן עברה הקבוצה לעיר סקרמנטו, שימש ת'ורפ כשחקן ספסל וקלע 11.4 נקודות בממוצע למשחק, אך בשתי העונות הבאות ביצע קפיצת מדרגה משמעותית ורשם ממוצעים של 19.8 נקודות ו-10.1 ריבאונדים למשחק. לקראת עונת 1989/1990 נשלח בטרייד ליוסטון רוקטס, בתמורה לחבר חמישיית ההגנה של העונה רודני מקריי. לכל אורך תקופתו עם הרוקטס היה אחד השחקנים המובילים והיציבים בקבוצה, כשהיה הקלע השני בטיבו באותן 6 עונות, אחרי האקים אולאג'ואן, עם ממוצע של 15.8 נקודות למשחק. בעונת 1991/1992 נבחר בפעם היחידה בקריירה להשתתף במשחק האולסטאר, אך במשחק עצמו שותף ל-4 דקות בלבד. לאחר 5 עונות בהן הודחה מהפלייאוף על ידי סיאטל סופרסוניקס ולוס אנג'לס לייקרס לסירוגין, בעונת 1993/1994 העפילה יוסטון לגמר ה-NBA, וזכתה באליפות לאחר שגברה על ניו יורק ניקס בתוצאה 4–3. באמצע עונת 1994/1995 העבירה יוסטון את ת'ורפ לפורטלנד טרייל בלייזרס בתמורה לכוכב הוותיק קלייד דרקסלר, ובסיום אותה עונה הועבר בטרייד נוסף לדטרויט פיסטונס. בשתי עונותיו בדטרויט פתח בחמישייה לצד הכוכב הצעיר גרנט היל, וקלע 13.6 נקודות למשחק. בשנת 1997 נשלח לונקובר גריזליס בתמורה לבחירת דראפט עתידית, אשר בדיעבד הפכה לבחירה השנייה בדראפט 2003 האיכותי. עד סוף הקריירה בעונת 2000/2001 שיחק ת'ורפ גם במדי סקרמנטו קינגס, וושינגטון ויזארדס, מיאמי היט ושארלוט הורנטס. בעת פרישתו דורג במקום ה-11 בתולדות ה-NBA במספר משחקים (1,257), במקום ה-13 בדקות משחק (39,822) ובמקום ה-14 באחוזי קליעה מהשדה (54.6%). פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר ליגת ה-NBA סטטיסטיקות הקריירה של ת'ורפ ב-NBA, באתר basketball-reference.com סטטיסטיקות המכללות של ת'ורפ, באתר sports-reference.com רשימת הנבחרים בדראפט 1984, באתר basketball-reference.com דראפט 1984 הוא הטוב אי פעם, באתר הרשמי של שיקגו בולס, 3 ביוני 2014 ת'ורפ נשלח בטרייד ליוסטון רוקטס, באתר לוס אנג'לס טיימס, 12 באוקטובר 1988 ת'ורפ נשלח בטרייד לפורטלנד טרייל בלייזרס, באתר chron.com,‏ 15 בפברואר 1995 ת'ורפ נשלח בטרייד לדטרויט פיסטונס, באתר לוס אנג'לס טיימס, 21 בפסטמבר 1995 כיצד הטרייד של ת'ורפ לוונקובר כמעט הוביל לבחירה של ממפיס בלברון ג'יימס, באתר ספורטס אילוסטרייטד, 20 במאי 2014 השחקנים בעלי מספר המשחקים הרב ביותר ב-NBA, נכון ל-2001, באתר basketball-reference.com השחקנים ששיחקו במספר הדקות הרב ביותר ב-NBA, נכון ל-2001, באתר basketball-reference.com השחקנים בעלי אחוזי הקליעה מהשדה הגבוהים ביותר ב-NBA, נכון ל-2001, באתר basketball-reference.com
הפארק הפרובינציאלי עמק בואו

הפארק הפרובינציאלי עמק בואו (באנגלית: Bow Valley Provincial Park) הוא פארק פרובינציאלי המגן על עמק בואו, בפרובינציית אלברטה שבקנדה. שטחו של הפארק 33 קמ"ר. הפארק מנוהל על ידי מחלקת התרבות והתיירות של ממשלת אלברטה. הפארק הוקם ב-27 ביולי 1959 על מנת להגן על אזורי הטבע המרהיבים ביופיים בעמק הנהר בואו, כחלק ממערכת אזור קאנאנאסקיס של פארקים לאומיים ואזוריים, המגינים על השטחים לאורך הנהר בואו). הפארק הפרובינציאלי עמק בואו הוקם בעמק הנהר הזורם ממזרח להרי הרוקי הקנדיים. חלקו של הנהר הזורם דרך הרי הרוקי הקנדיים ממערב לפארק הפרובינציאלי, נמצא בשטח הפארק הלאומי באנף. שטח העמק שממזרח לפארק הפרובינציאלי, עד העיירה קנמור, מוגן במסגרת הפארק הפרובינציאלי המרכז הנורדי קנמור. הפארק כולל מסלולי טיול בנוף ההררי המרהיב הנשקף (הפארק מצוי לרגלי מדרונות הרי הרוקי הקנדיים), וכן אתרי דיג (דגי טרוטה). סביבו של הפארק מוכרז כאזור מוגן שטח רחב ידיים (575 קמ"ר) - שנקרא שטח הבר הפרובינציאלי עמק בואו (Bow Valley Wildland Provincial Park). שטח זה מגן על המערכת האקולוגית התת-אלפינית שלרגלי הרי הרוקי. בשטח הפארק פעילויות פנאי רבות: צפייה בציפורים (עיט, ניצים, עיט זהוב) מחנאות שייט בקיאקים ורפטינג דיג (דגי טרוטה) שבילי הליכה רכיבה על סוסים רכיבה על אופני הרים טיפוס צוקים הליכה בשלגים צפייה בבעלי חיים (איילי הרי הרוקי, צביים, כבשים גדולי קרניים, בונים קנדיים, נברן; דובים, פומות, זאבים) גלישת רוח (על אגם בארייר ועל אגם לאק דז אר) מדיה וקבצים בנושא הפארק הפרובינציאלי עמק בואו בוויקישיתוף אתר האינטרנט הרשמי של הפארק הפרובינציאלי עמק בואו (באנגלית) האתר הרשמי של הפארק מסלולי הליכה בפארק הפרובינציאלי עמק בואו באתר alltrails מזג אוויר עדכני עבור הפארק הפרובינציאלי עמק בואו פירוט הפעילויות בפארק, באתר הרשמי של הפארק
אגם גואוסט

אגם גואוסט (באנגלית: Ghost Lake) הוא מאגר מים (אגם מלאכותי) הממוקם במערב פרובינציית אלברטה שבקנדה, על הנהר בואו. האגם ממוקם 45 קילומטרים מערבית לקלגרי. שטחו של האגם 11.6 קמ"ר, והוא מנקז אגן ניקוז ששטחו 6,460 קמ"ר. עומקו הממוצע של האגם 14.5 מטרים, ועומקו המרבי 34 מטרים. האגם שוכן למרגלות הרי הרוקי הקנדיים, בגובה של 1,188 מטרים על פני הים. לחופו הצפוני עובר הכביש המהיר 1A של אלברטה, ולחופו הדרומי עובר הכביש המהיר הטראנס קנדי. האגם הוקם בשנת 1929 עם השלמת סכר גואוסט. שטח האדמה של האגם נחכר על ידי חברת החשמל של קלגרי (מאז שנת 1981 נקראת החברה TransAlta), מהאינדיאנים של שבט מורליי. הסכר הוקם על מנת לייצר חשמל הידרואלקטרי. האגם קופא בין החודשים דצמבר למאי. בחודשים שהאגם אינו קפוא הוא משמש לדיג (בעיקר דגי טרוטה).  התנודות הגדולות במפלס המים משפיעות על בעלי החיים באגם, וכן על אפשרויות הנופש והפנאי באגם. הרוחות העזות באזור מאפשרות שיט והפלגה על הקרח (iceboating), ונסיעה על הקרח. מדיה וקבצים בנושא אגם גואוסט בוויקישיתוף אגם גואוסט - אתר רשמי באתר פארקי אלברטה ההיסטוריה של האגם ומידע גאוגרפי באתר אטלס אגמי אלברטה ההיסטוריה של אגם גואוסט וסכר גואוסט מידע על דיג באגם גואוסט מידע על שייט באגם גואוסט נתוני מזג אוויר עדכניים עבור אגם גואוסט סטטיסטיקות מזג אוויר עבור אגם גואוסט נתוני שקיעה וזריחה עדכניים עבור אגם גואסט ההיסטוריה של האגם ומידע גאוגרפי באתר אטלס אגמי אלברטה נופש באגם גואסט ההיסטוריה של האגם התנודות במפלס המים פוגעות באפשרויות הנופש באגם גואוסט הפלגה על הקרח באגם גואוסט נסיעה על הקרח באגם גואוסט
תומאס דוהרטי

תומאס אנתוני דוהרטי (באנגלית: Thomas Anthony Doherty; נולד ב-21 באפריל 1995) הוא שחקן קולנוע וטלוויזיה סקוטי. דוהרטי ידוע בעיקר בשל גילומו את דמותו של הארי הוק בסרטים "היורשים 2" ו"היורשים 3", דמותו של שון מאת'יוס בסדרה "האכסניה" בערוץ דיסני, בשל דמותו של סבסטיאן בסדרה "מורשות" ובזכות תפקידו בתור מקס וולף בסדרה "אחת שיודעת" ברשת HBO Max. דוהרטי נולד וגדל באדינבורו, סקוטלנד. לדוהרטי אח מבוגר ממנו ואחות צעירה, ושני הוריו עובדים בבנקאות. הוא החל לשחק כדורגל ולשחק באופן מקצועי בגיל 5. דוהרטי הצטרף ל-"Lothian Youth Arts and Musicals Company", שם הוא שיחק במגוון תפקידים, כולל הופעת הבכורה שלו כאלאדין בעיבוד לסרט המקורי של דיסני. דוהרטי למד בתיכון המלכותי באדינבורו. לאחר התיכון, דוהרטי למד באקדמיית MGA לאומנויות הבמה של אדינבורו שבסקוטלנד. הוא סיים את לימודיו לאחר לימודי תיאטרון באקדמיית MGA ביולי 2015 ומיד חתם על חוזה עם חברת "Olivia Bell Management" שבלונדון. דוהרטי למד משחק, שירה, וסוגים שונים של מחול, כולל מחול מודרני, היפ-הופ, ג'אז ובלט. בשנת 2016 לוהק לאחת הדמויות הראשיות בסדרת הנוער המוזיקלית של ערוץ דיסני; "האכסניה" אשר מבוססת על הסדרה הישראלית "כוכב הצפון". לדוהרטי הוצע לגלם את דמותו של שון מת'יוס, והוא נאלץ לעבור הכשרה אינטנסיבית באופני הרים במטרה להתכונן לתפקיד. "האכסניה" צולמה בבלפסט, צפון אירלנד. למרות שדמותו של שון היא סקוטית, דוהרטי התאמץ להנמיך את המבטא שלו כדי להקל על הצופים בכל 108 המדינות בהן הסדרה שודרה. בדצמבר 2016, "האכסניה" חודשה לעונה שנייה שהחלה את תהליכי ההפקה שלה בפברואר 2017. בשנת 2017 לוהק לגלם את דמותו של הארי הוק, בנו של הנבל הידוע לשמצה, קפטן הוק, בסרט המקורי של ערוץ דיסני "היורשים 2". הסרט צולם בוונקובר, קנדה בשנת 2016 ושודר בערוץ דיסני ב-21 ביולי 2017. באוגוסט 2017, דוהרטי נבחר לאחד מ-50 הנערים הלוהטים בעולם על ידי מגזין "ווג". בשנת 2019, שב דוהרטי לגלם את דמותו של הארי הוק בסרט "היורשים 3". בהמשך השנה הצטרף בדמותו של סבסטיאן לעונה השנייה של הסדרה "מורשות", סדרת הבת של "יומני הערפד" ו"המקוריים". בשנת 2021 החל לככב בדמותו של מקס וולף בסדרת הספין אוף "אחת שיודעת" המשודרת בשירות HBO Max. בשנת 2022 השתתף בסרט "ההזמנה" (אנ') בתפקיד אדון האחוזה, וולטר דה ויל. בשנת 2024 הצטרף לקאסט העונה השלישית של הסדרה הקומית "בנות לנצח" בשירות של נטפליקס; לאחר שעונותיה הקודמות שודרו בשירות הסטרימינג של Peacock. בראיון למגזין Variety, הכריז דוהרטי שאמנם הוא היה עד כה רק במערכות יחסים הטרוסקסואליות, אבל הוא תמיד ראה במיניות ספקטרום ואינו מאמין בתיוגים. בדצמבר 2016 החל לצאת עם השחקנית האמריקאית דאב קמרון. באוקטובר 2020 הם נפרדו. מדיה וקבצים בנושא תומאס דוהרטי בוויקישיתוף תומאס דוהרטי, ברשת החברתית אקס (טוויטר) תומאס דוהרטי, ברשת החברתית אינסטגרם תומאס דוהרטי, במסד הנתונים הקולנועיים IMDb (באנגלית) תומאס דוהרטי, באתר Rotten Tomatoes (באנגלית) תומאס דוהרטי, באתר MusicBrainz (באנגלית) ארז דבורה, חבל שהיא לא אבדה בדואר: "ההזמנה" הוא יצירה כושלת של סרט אימה, באתר ynet, 12 בספטמבר 2022
אירווינג לוסאנו

אירווינג רודריגו לוסאנו באנה (בספרדית: Hirving Rodrigo Lozano Bahena; נולד ב-30 ביולי 1995) ידוע גם כ"צ'וקי", הוא כדורגלן מקסיקני המשחק בפ.ס.וו. איינדהובן ובנבחרת מקסיקו בעמדת הקיצוני. לוסאנו התחיל את הקריירה שלו במחלקת הנוער של פצ'וקה. ב-8 בפברואר 2014 לוסאנו ערך את הופעת הבכורה שלו בליגת העל המקסיקנית בניצחון 0–1 נגד קלאב אמריקה, בו כבש את שער הבכורה שלו בקריירה. בשנת 2016 זכה עם פצ'וקה באליפות הקלאסורה. באפריל 2017 זכה עם פצ'וקה בליגת האלופות של CONCACAF. לוסאנו עצמו כבש שמונה שערים במפעל וזכה בתואר "השחקן הצעיר של העונה". ב-19 ביוני 2017 חתם לשש עונות בפ.ס.וו. איינדהובן מליגת העל ההולנדית. לוסאנו ערך את הופעת הבכורה שלו באיינדהובן נגד אוסייק במסגרת מוקדמות הליגה האירופית. ב-12 באוגוסט לוסאנו הבקיע את שער הבכורה שלו בקבוצה במשחק הליגה נגד א.ז. אלקמאר. לוסאנו גם הבקיע במשחקי הליגה הבאים נגד נאק ברדה ורודה והפך לשחקן הראשון בתולדות המועדון שכובש בשלושת משחקיו הראשונים. בנוסף, לוסאנו נבחר גם לשחקן החודש בליגה ההולנדית. ב-10 בספטמבר 2017 הורחק בהפסד 0–2 להירנפיין. בסיום העונה זכה עם הקבוצה באליפות אחרי ניצחון 0–3 נגד אייאקס. ב-23 באוגוסט 2019 חתם לחמש שנים בנאפולי האיטלקית. שמונה ימים לאחר מכן, לוזאנו ערך את הופעת הבכורה שלו, כשנכנס כמחליף של לורנצו אינסינייה בתחילת המחצית השנייה ואף כבש את השער השני בהפסד החוץ 4–3 ליובנטוס. ב-1 בספטמבר 2023 חזר לפ.ס.וו. איינדהובן. בצעירותו, לוסאנו שיחק בנבחרות הצעירות של מקסיקו והיה שותף לזכייה בגביע הזהב עד גיל 20 - 2015 ואף לקח חלק באולימפיאדת ריו דה ז'ניירו (2016). בפברואר 2016 לוסאנו זומן לראשונה לסגל הנבחרת הבוגרת. ב-10 בפברואר 2016 לוסאנו ערך את הופעת הבכורה שלו בנבחרת הבוגרת בניצחון 0–2 נגד סנגל. ב-25 במרץ 2016 לוסאנו הבקיע את שער הבכורה שלו בנבחרת בניצחון 0–3 נגד קנדה במסגרת מוקדמות מונדיאל 2018. לוסאנו נכלל בסגל הנבחרת לקראת קופה אמריקה 2016, גביע הקונפדרציות 2017 ומונדיאל 2018. פצ'וקה ליגת העל המקסיקנית: קלאסורה 2016 ליגת האלופות של CONCACAF: 2016/2017 פ.ס.וו. איינדהובן ליגת העל ההולנדית: 2017/2018 נאפולי סרייה א': 2022/2023 נבחרת מקסיקו גביע הזהב עד גיל 20: 2015 אישיים מלך שערי גביע הזהב עד גיל 20 - 2015 השחקן המצטיין בגביע הזהב עד גיל 20 - 2015 השחקן המצטיין של העונה בליגה המקסיקנית: קלאסורה 2016 מלך שערי ליגת האלופות של CONCACAF: 2016/2017 (8 שערים) השחקן הצעיר של ליגת האלופות של CONCACAF: 2016/2017 שחקן החודש בליגת העל ההולנדית: אוגוסט 2017 מדיה וקבצים בנושא אירווינג לוסאנו בוויקישיתוף אירווינג לוסאנו, ברשת החברתית אקס (טוויטר) אירווינג לוסאנו, ברשת החברתית אינסטגרם אירווינג לוסאנו, באתר Transfermarkt אירווינג לוסאנו, באתר Soccerway אירווינג לוסאנו, באתר BDFutbol אירווינג לוסאנו, באתר WorldFootball.net אירווינג לוסאנו, באתר National Football Teams אירווינג לוסאנו, באתר FootballDatabase.eu אירווינג לוסאנו, באתר ESPN אירווינג לוסאנו באתר הרשמי של כאן מונדיאל 2018 לוזאנו מבקיע את שערו הראשון במשחק הבכורה שלו בהפסד הכואב של נאפולי ליובנטוס
פס גלילה

"פס גלילה" (scrollbar) במחשבים, הוא הפס שבצד או בתחתית חלונות ודפדפנים, אשר באמצעותו גוללים את הדף למעלה או למטה, ימינה או שמאלה. ה'גלילה' היא טכניקת אינטראקציה שבה טקסט רציף, תמונות או כל תוכן אחר יכול להיגלל לכיוונים למעלה, למטה, שמאלה או ימינה על תצוגת מחשב, כך שניתן יהיה לצפות בכל התוכן, גם אם ניתן לראות על המסך של המכשיר בבת אחת רק חלק קטן מהתוכן. הפס מציע פתרון לבעיה של ניווט למיקום ידוע או לא ידוע במרחב מידע דו־ממדי. פס הגלילה ידוע גם בשם 'ידית' בממשק משתמש גרפי בגרסאותיו הראשונות. הוא נמצא במגוון רחב של מכשירים אלקטרוניים כולל מחשבים, מחשבונים גרפים, טלפונים ניידים, נגני מדיה ניידים. המשתמש מקיים אינטראקציה עם האלמנטים של סרגל הגלילה באמצעות שיטה כלשהי של פעולה ישירה, סרגל הגלילה מתרגם פעולה זו לפקודות גלילה, והמשתמש מקבל משוב באמצעות עדכון חזותי של אלמנטים של סרגל הגלילה ושל תוכן הגלילה. אף על פי שעיצובי פס הגלילה שונים זה מזה לאורך ההיסטוריה, הם מופיעים בדרך כלל על צד אחד או שניים מאזור הצפייה כשטחים מלבניים ארוכים המכילים סרגל (או אגודל) שניתן לגרור לאורך מסלול מסוים כדי להזיז את גוף המסמך. הוא עשוי להיות ממוקם אנכית, אופקית, או שניהם. תלוי באיזה כיוון התוכן משתרע מעבר לגבולות שלו. שני החצים כלולים לעיתים קרובות על קצה אחד של ה'שוקת' (המקום שבו פס הגלילה עובר) עבור התאמות מדויקות יותר. ל- "שוקת" הזאת יש שמות שונים בסביבות שונות: ב- Mac OS X 10.4 הוא נקרא Scroller, בפלטפורמת ג'אווה הוא נקרא "thumb" או "knob"; אתר מיקרוסופט.נט מתייחס אליו כאל "תיבת גלילה" או "תיבת אגודל" ("scroll box" או "scroll thumb"); בסביבות אחרות זה נקרא elevator" או "quint", "puck", "wiper" או "grip". ערך זה הוא קצרמר בנושא מחשבים. אתם מוזמנים לתרום לוויקיפדיה ולהרחיב אותו.
סטיבן וודינגטון

סטיבן וודינגטון (באנגלית: Steven Waddington; נולד ב-28 בנובמבר 1968) הוא שחקן קולנוע וטלוויזיה אנגלי. הוא מוכר מהופעתו בתפקיד משנה בסרטו של מייקל מאן "המוהיקני האחרון". וודינגטון נולד בלידס, בנם הצעיר של פיטר וודינגטון ואווריל סטאבס. הוא למד בבית הספר היסודי לאונס פארק ובבית הספר התיכון אינטייק שבלידס. הוא שיחק בהצגות בית ספר והופיע בהפקות טלוויזיה של Yorkshire Television, בהן "Emmerdale Farm" ו-"Eighteen Desperate Hours". לפעמים הופיע כניצב ולפעמים השתתף בדיאלוג בשורות אחדות. זמן קצר אחר יום הולדתו ה-18 התקבל לבית הספר למשחק "East 15 Acting School" בלוטון שבאסקס. בקיץ 1989 סיים את הלימודים והצטרף ללהקה השייקספירית המלכותית, בתחילה בסטרטפורד ואחר כך בבארביקן ובסיור הופעות בניוקאסל. וודינגטון לוהק לתפקידו הראשון בקולנוע בסרט "אדוארד השני" בעקבות המלצה שנתן השחקן נייג'ל טרי לבמאי דרק ג'רמן. וודינגטון כיכב בתפקיד אדוארד השני, מלך אנגליה בסרטו של דרק ג'רמן. ב-2003 גילם את פרסוטגוס בסרט "בודיקה", ובסדרה "שושלת טיודור" שיחק בתפקיד הדוכס מבקינגהאם. ב-1999 הופיע בסרטו של טים ברטון "סליפי הולו" בתפקיד מר קיליאן. ב-2001 שיחק בתפקיד ראשי בדמות ג'ף בסרטו של סטיב קוגן "שוטר על תנאי". בטלוויזיה הופיע וודינגטון בסדרת הדרמה של רשת ITV "סימני חיים" לצדה של טמזין אאותווייט, וגילם את דמותו של ריצ'רד הראשון, מלך אנגליה בפרק הסיום בעונה השנייה של הסדרה "רובין הוד". וודינגטון כיכב בתפקיד וילפרד מאייבנהו בהפקה של BBC/A&E משנת 1997 "אייבנהו" המבוססת על הרומן באותו שם מאת וולטר סקוט. וודינגטון גילם שוב את דמותו של ריצ'רד לב הארי ב-2007 בתוכנית הדוקומנטרית "Heroes and Villains: Richard the Lionheart" של רשת ה-BBC ודיסקברי. מאפריל עד יולי 2010 שיחק וודינגטון בתפקיד מנהל מזנון בית הספר, אדם פליט, בסדרת הדרמה "דרך ווטרלו". הוא השתתף בשני סרטים שוודיים. ב-2008 שיחק בתפקיד ארנו מטורוחה בסרט "Arn – The Knight Templar", וב-2012 הופיע בתפקיד מקאלן בסרט "Agent Hamilton: But Not If It Concerns Your Daughter". עוד ב-2012 השתתף במיני-סדרה "טיטניק" של רשת ITV. ב-2017 החל וודינגטון לשחק בתפקיד מרשל רדוויק בסדרה "ג'יימסטאון" של רשת Sky1. העונה השנייה של הסדרה עלתה לשידור בפברואר 2018. ב-2018 סיים את צילומי המותחן הפוליטי "קורסק" המבוסס על הסיפור האמיתי של טביעת הצוללת הרוסית קורסק. מדיה וקבצים בנושא סטיבן וודינגטון בוויקישיתוף סטיבן וודינגטון, במסד הנתונים הקולנועיים IMDb (באנגלית) סטיבן וודינגטון, באתר AllMovie (באנגלית) סטיבן וודינגטון, במסד הנתונים הקולנועיים KinoPoisk (ברוסית) Steven Waddington, BFI
ראובן פלגייר

ראובן פלגייר (בספרדית: Rubén Felgaer‏; נולד ב-4 באפריל 1981 בבואנוס איירס) הוא שחמטאי יהודי-ארגנטינאי בדרגת רב-אמן, שזכה באליפות ארגנטינה בשחמט 5 פעמים. רב-אמן משנת 2002. נכון לינואר 2019, מדורג במקום החמישי בארגנטינה לפי מד כושר. 2000, 2004 - סיים במקום השני באליפות ארגנטינה (אחרי אריאל סורין) 2001 - זכה במקום ראשון משותף בתחרות במר דל פלטה וסיים במקום השביעי בתחרות בבואנוס איירס (זכה אנטולי קרפוב) 2001, 2007, 2008 ו-2014 - זכה באליפות ארגנטינה. אליפות העולם בשחמט 2004 - דורג תחילה במקום 74 והודח בסיבוב השני גביע העולם בשחמט 2011 - דורג תחילה במקום ה-99 והודח בסיבוב השני גביע העולם בשחמט 2013 - דורג תחילה במקום ה-94 והודח בסיבוב השני. בשנים 2002–2014 השתתף פלגייר ב-7 אולימפיאדות שחמט: מדיה וקבצים בנושא ראובן פלגייר בוויקישיתוף ראובן פלגייר, באתר צ'סגיימס (באנגלית) ראובן פלגייר, באתר פיד"ה (באנגלית) Felgaer, Rubén - Men's Chess Olympiads, באתר אולימפבייס (באנגלית) ערך זה הוא קצרמר בנושא שחמטאים. אתם מוזמנים לתרום לוויקיפדיה ולהרחיב אותו.
גלית חוגי

גלית חוגי (נולדה ב־21 ביולי 1979) היא תסריטאית, סטנדאפיסטית ושדרנית רדיו ישראלית. זוכת פרס האקדמיה הישראלית לטלוויזיה לשנת 2016 על התסריט שכתבה לסדרה האחיות המוצלחות שלי. גלית חוגי גדלה בשכונת קריית אליעזר שבחיפה, כבת הצעירה במשפחה בת שלוש בנות, לאם ממוצא רומני ואב שעלה מבחריין. למדה במגמת תיאטרון בתיכון ויצו חיפה. חוגי סיימה לימודי קולנוע בבית הספר סם שפיגל לקולנוע ולטלוויזיה. לימדה עריכת וידאו בבית ספר תיכון כשלוש שנים. שירתה כמש"קית ת"ש בגדוד תותחנים. הופעתה הראשונה כסטנדאפיסטית הייתה במועדון אוזן בר בתל אביב, בקבוצת ״ערב הסטנדאפ של תום יער״, שכללה קומיקאים שלא היו מוכרים עד אז לקהל הרחב. היא המשיכה להופיע כחלק מן הקבוצה, ומשהתפרקה הצטרפה לקבוצה ״כל מה שמצחיק בעולם״, מופע סטנדאפ ומערכונים בשיתוף ניב מג'ר, אריאל ויסמן, ירמי שיק בלום ועוד. בשנת 2013 יזמה את ערב הסטנדאפ ״המזרחי החדש בתחת שלי״, בנושא המוצא המזרחי, לצד תם אהרון. ב־2016 החלה לכתוב לתוכנית ״גב האומה״, וזמן קצר לאחר מכן החלה להשתתף בפאנל התוכנית. חוגי כתבה לסדרה ״סימני שאלה״, ששודרה בשנת 2011 בערוץ 2, לסדרה ״גרעינים״ ולתוכנית ״משתגידי״ בערוץ ביפ. היא השתתפה בפינת ״המועדון״ בתוכנית ״היום שהיה״ בהגשת גיא זוהר ובפינה בתוכנית ״היום בלילה״ בהגשת גורי אלפי. יצרה עם נועה ארנברג את הסדרה ״האחיות המוצלחות שלי״ שעלתה לשידור בשנת 2016 ב־yes. הסדרה זכתה בפרס האקדמיה לטלוויזיה לשנת 2016 לסדרה הקומית הטובה ביותר ובשלושה פרסים נוספים. חוגי וארנברג זכו גם בפרס על התסריט הטוב ביותר בסדרה קומית. נכון ל-2024 מגישה את תוכנית הבוקר ברדיו תל אביב עם גורי אלפי. כתבה עם נועה ארנברג את העיבוד הישראלי לסרט ״זרים מושלמים״, שביים ליאור אשכנזי. באוקטובר 22׳ עלתה ב־yes הסדרה ״מי שמע על חווה ונאווה״, שיצרה עם ארנברג, בבימויו של אלפי. בנובמבר של אותה שנה שיחקה בסדרה ״האחיין שלי בנץ״ בתפקיד סירי, ובדצמבר 2022 החלה להשתתף באופן קבוע בתוכנית האירוח הסאטירית ״מה שתגידו״ של כאן 11 לצידו של גלעד כהנא. בפברואר 2024 החלה להשתתף בתוכנית הסטנדאפ והמערכונים "מועדון הסטנד-אפ" שמשודרת בכאן 11. חוגי מתגוררת בתל אביב עם בן זוגה המוזיקאי גל ענר. לזוג שני ילדים. מדיה וקבצים בנושא גלית חוגי בוויקישיתוף גלית חוגי, ברשת החברתית פייסבוק גלית חוגי, ברשת החברתית אקס (טוויטר) גלית חוגי, ברשת החברתית אינסטגרם גלית חוגי, במיזם "אישים" לתיעוד היצירה הישראלית גלית חוגי, במסד הנתונים הקולנועיים IMDb (באנגלית) גלית חוגי בפודקאסט "מאחורי כל צחוק" של אלדד שטרית, 1 באפריל 2019 גלית חוגי באתר Time Out תל אביב רוויטל מדר, העיסוק בתכנים פמיניסטיים ומזרחיים הפך את גלית חוגי לסטנדאפיסטית הכי פוליטית בישראל, באתר הארץ, 22 באוגוסט 2015 גבי בר־חיים, בנות, באתר "ידיעות אחרונות", 21 במרץ 2016 גלית חוגי ואחיותיה המוצלחות, בפודקאסט "גיקונומי", 22 במרץ 2017 שני אשכנזי, חגית ברונסקי, ‏"לפיד סידר לעצמו את הביקורת ב'גב האומה'. זה מה שקורה כשאתה אומר דברים ריקים מתוכן", באתר גלובס, 7 בפברואר 2019 נועה הרשקוביץ‏, "המזרחי החדש בתחת שלי": האירוע שיעיר מחדש את השד העדתי, באתר וואלה, 8 בנובמבר 2013 רועי ברגר, אשת הרנסאנס מחיפה באתר שורה ראשונה, 15 בספטמבר 2016 גורי אלפי וגלית חוגי בבוקר, באתר 102FM מה שתגידו, באתר כאן 11